पुलिस सूत्रों के अनुसार लालगंज क्षेत्र के दुबारकलां गांव निवासी गुलाब मिश्रा(55) अपनी बहू की विदाई के लिए सोनभद्र (राबर्टसगंज) इंडिका कार से जा रहे थे। कार अशोक मिश्रा(35) चला रहा था। कार पर एक बारह साल का लड़का और आठ साल की बालिका एवं एक तीन साल की बच्ची सवार थे। पुलिस ने बताया कि मिर्जापुर-सोनभद्र राजमार्ग पर स्थित लूसा गांव के पास तड़के लगभग चार बजे कार अनियंत्रित होकर एक पत्थर से टकरा कर पेड़ से जा टकराई जिससे उसपर सवार चार लोगों की घटनास्थल पर ही मृत्यु हो गई। स्थानीय लोगों के पहुंचने पर बच्ची की सांस चल रही थी। लोगों ने उसे एम्बुलेंस से प्राथमिक स्वास्थ्य केन्द्र पहुंचाया जहां इलाज के दौरान उसकी मृत्यु हो गई। सभी मृतक एक ही परिवार के बताए गए हैं। शव पोस्टमार्टम के लिए भेज दिये हैं।